• Milions de mascaretes, gel antisèptic, tones de menjar, aportacions econòmiques i voluntariat, són algunes de les donacions rebudes durant la campanya que encara continua.
• Les donacions s'han repartit entre els hospitals, els centres sanitaris, els pavellons habilitats com a annexos a hospitals, les residències i altres emplaçaments com Fira Salut.
Empreses, associacions, particulars i una gran varietat d'entitats han participat activament en la campanya engegada pel Servei Català de la Salut " JoActuo x donar".
En total, des que va començar la crisi sanitària a causa de la COVID-19, s'han rebut aproximadament 5.600 donacions entre material sanitari, material de suport, servei de gestió, alimentació i també voluntariat.
També hi hagut aportacions econòmiques per un valor de prop d'un milió d'euros, diners que s'han destinat a comprar material sanitari.
El director del Servei Català de la Salut Adrià Comella destaca que " els moments excepcionals com els que estem vivint fan que aportacions com la d'aquests donants tinguin un gran valor i demostren la gran solidaritat i implicació de la ciutadania ".
Comella assegura que, des del sistema s'estan posant tots els recursos per lluitar contra la pandèmia i les aportacions que estem rebent s'afegeixen a aquesta gran cadena de compromís i superació".
"JoActuo x donar" és un dels mecanismes emmarcats en la campanya de col·laboració ciutadana impulsada pel Servei Català de la Salut.
L'objectiu és reforçar el sistema a partir de donacions o cessions de material sanitari, però, segons explica el director de l'Àrea de Recursos Humans Romà Vilanova" la ciutadania s'hi ha bolcat i no només s'han rebut donacions d'empreses sinó també de particulars i voluntaris·.
Romà també detalla que en la gestió de les donacions hi ha participat una trentena de persones " la recepció, gestió i distribució de les donacions ha estat una feina d'equip en la qual també hi han participat les regions sanitàries, l'Institut Català de la Salut i també els hospitals de tot el territori que han anat rebent els productes segons les necessitats".
Les majoria de donacions han arribat a través del formulari que s'ha posat en marxa al web CatSalut, però també s'han ofert molts productes a través del telèfon, correus electrònics directes o derivats d'altres organismes.
Les donacions que han arribat a través de la campanya han estat molt diverses.
El 60% han estat de material sanitari ofert per diferents empres i la resta correspon a serveis i gestió.
Un milió de guants i 10 tones de gel antisèptic
Entre els milers de productes rebuts de les donacions hi ha una partida de més d'un milió de guants, 10 tones de gel antisèptic, més d'un milió de mascaretes 20 mil de peücs o 45 mil pantalles de protecció.
Aquests són només alguns exemples.
Altres empreses han fet donacions de respiradors com les clíniques veterinàries, els instituts de recerca o les universitats.
En el cas dels respiradors, cal destacar també la creació de diferents prototips homologats per l'Agència Espanyola del Medicament i que s'estan utilitzant als hospitals com a assajos clínics.
També s'han rebut generadors d'oxigen, antisèptics, gorros, ulleres i bates, entre molts d'altres.
Entre les empreses donants, trobem les que s'han hagut de reinventar i han creat productes per facilitar la feina als sanitaris o proveir-los d'eines similars als productes esgotats o difícils d'aconseguir, com ara mascaretes o pantalles de protecció.
És el cas d'una empresa d'elaboració que ha modificat la seva línia de producció per utilitzar el plàstic de l'embalatge i fer pantalles de protecció per al personal sanitari.
O el d'un petit empresari, que després de veure's obligat a tancar el negoci, desenvolupa una mampara de protecció als sanitaris que s'està utilitzant als hospitals per intubar els malalts de la COVID-19 i prevenir possibles contagis.
Ja s'ha distribuït a Berga, Granollers, Olot, Figueres i Sant Celoni entre molts d'altres.
Afegim també una llarga llista d'empreses que han fet donacions d'ipad, telèfons mòbils, frigorífics, cafeteres i fins i tot màquines de vapor que desinfecten els bacteris i virus, incloent-hi la COVID-19.
100 kg de tonyina i milers d'ampolles d'aigua
Entre les donacions destinades a l'abastiment destaquem els 10 kg de tonyina vermella que van donar a un hospital per abastir malalts i professionals.
També les importants donacions d'aigua de diferents empreses, en total s'han arribat a donar més de 150.000 ampolles.
Altres productes d'alimentació que s'han repartit pels diferents centres hospitalaris són cereals, caixes de fruita fresca, batuts, refrescos de tota mena, més de 3.000 sucs de fruita o 3.000 barretes energètiques.
Una flota sencera de vehicles de lloguer i camions de transport a disposició del servei sanitari
Pel que fa a donacions de servei el ventall és molt ampli.
Hi ha hagut una empresa de lloguer de vehicles que ha posat tota la seva flota a disposició del sistema sanitari per a allò que calgués.
Tant és així que l'Atenció Primària de la Regió sanitària de l'Alt Pirineu i l'Aran està utilitzant aquests cotxes per fer desplaçaments.
I una altra empresa dedicada als transports ha ofert els seus camions per ajudar en la distribució de tot tipus de material.
Multitud d'iniciatives sorgides des de la ciutadania com els corona makers que han fabricat 45 mil pantalles protectores per donar als hospitals i ara estan preparant una nova donació de 20 mil unitats per a les residències.
Els Healthwarriors, grups de joves disposats a fer el que calgui per ajudar, com per exemple programar telèfons i tauletes de les donacions perquè pacients i familiars puguin contactar-hi.
Aquesta darrera setmana han programat més d'un miler de mòbils destinats a les residències.
I també volem destacar la feina de milers de cosidores que han dedicat el seu temps a fabricar mascaretes i bates que s'han repartit pels diferents municipis de tot Catalunya
Un milió d'euros per comprar material
La campanya "JoActuo per ajudar" també ha rebut donacions econòmiques, totes destinades a comprar material sanitari, majoritàriament respiradors.
Però, no han estat els únics també hi ha hagut particulars i associacions que han donat diners.
Persones anònimes que han volgut ajudar amb 50 o 200 euros i entitats com l'associació de pensionista d'estibadors del Port de Barcelona que han fet ja dues aportacions econòmiques d'uns 70 mil euros, corresponents al seu fons de pensions.
I, finalment destacar les donacions internacionals gestionades en col·laboració amb l'Institut Català de la Salut i Acció Catalunya.
La majoria han estat donacions de mascaretes.